Lav et referat af nedenstående tekst:

Tekst:
Den 27-årige mand, som er tiltalt for at have planlagt et eller flere skoleskyderier i Nord- og Østjylland, var i besiddelse af to pistoler, som han opbevarede på sin bopæl i Hobro, hvor han blev anholdt i december sidste år. Den tiltalte havde tilladelse til at være i besiddelse af våben. I anklageskriftet, som TV2 Nord har fået indsigt i, lægges der nemlig vægt på, at den 27-årige mellem 2015 og 2020 har opnået både skydefærdigheder og våbentilladelse og tilladelse til at opbevare våben på sin bopæl. Men i en skytteforening i Aarhus, som TV2 ØSTJYLLAND onsdag har besøgt, vækker det undren, at den nordjyske mand havde lov til at anskaffe sig våben. - Du skal for det første have en SKV6-tilladelse for at kunne skyde i en skytteforening, så skal du være medlem i mindst to år og så skal formanden eller bestyrelsen godkende dig, siger formand Flemming Jensen fra VBF Skyttelaug Aarhus. Derudover skal der en godkendelse til fra politiet, for at man må opbevare våben derhjemme. - Vi ser på, om pågældende er straffet for noget. Det kan være loven om euforiserende stoffer, våbenlovgivningen eller vold. Det kan også være psykisk sygdom, vi kigger på, fortæller Jesper Byskov, der er leder af Våbenafdelingen ved Midt- og Vestjyllands Politi. Vil have loven kigget efter Politiet fandt en pistol af mærket Colt kaliber 22 og en 9 mm-pistol af mærket Glock hos den tiltalte. Den 27-årige har siden april har været varetægtsfængslet i surrogat på en psykiatrisk afdeling. - Jeg undrer mig over, hvordan en mand, som nogen anser for at skulle opbevares på et psykiatrisk hospital, har fået en våbentilladelse, siger Flemming Jensen. SF's retsordfører Karina Lorentzen Dehnhardt mener, at sagen giver anledning til at se våbenloven efter i sømmene. - Vi bliver nødt til at gennemgå procedurerne for at opnå en våbentilladelse og se, om der er noget åbenlyst, vi kan gøre for at forhindre, at en meget, meget syg person kan få fat i våben, siger Karina Lorentzen Dehnhardt (SF). Sagen begynder 17. januar næste år som en nævningesag ved Retten i Aalborg. Indtil der er afsagt dom, bliver manden på den psykiatriske afdeling.

Referat:
Det vækker undren, at den 27-årige mand fra Hobro, der er tiltalt for at planlægge et eller flere skoleskyderier, havde en våbentilladelse. Nu vil SF's retsordfører have loven kigget efter i sømmene.